चांगवोन (दक्षिण कोरिया), प्रेट्र। भारत के गुरप्रीत सिंह ने आइएसएसएफ विश्व निशानेबाजी चैंपियनशिप में शुक्रवार को सीनियर स्पर्धा में स्टैंडर्ड पिस्टल में रजत पदक जीता, लेकिन भारत के जूनियर निशानेबाजों का चैंपियनशिप में स्वर्णिम सफर जारी रहा। भारत के 16 वर्षीय विजयवीर सिद्धू ने 25मीटर स्टैंडर्ड पिस्टल स्पर्धा में स्वर्ण पदक जीता। विजयवीर ने राजकंवर सिंह संधू और आदर्श सिंह के साथ मिलकर इस स्पर्धा के टीम इवेंट में भी स्वर्ण पदक जीता। भारत ने इस चैंपियनशिप में 11 स्वर्ण, नौ रजत और सात कांस्य पदक के साथ कुल 27 पदक के साथ अंक तालिका में तीसरे स्थान पर रहकर समाप्ति की।